<classify> WAZIRI wa Nchi, Ofisi ya Rais Tawala za Mikoa na Serikali za Mitaa Tamisemi, Selemani Jafo, ameutaka uongozi wa Halmashauri ya Chamwino mkoani Dodoma kusimamia upatikanaji wa vifaa vya ujenzi kwa ajili ya Hospitali ya Uhuru ili ikamilike kwa wakati uliopangwa.Jafo ametoa maagizo hayo jana wakati alipotembelea kukagua eneo jipya ambalo itajengwa Hospitali ya Uhuru kwa kutumia fedha zilizotolewa na Rais John Magufuli.Rais Magufuli ametoa Sh bilioni tatu ambazo zilitokana na fedha ambazo zilipangwa kutumika katika Maadhimisho ya Siku ya Uhuru mwaka jana, sambamba na fedha za gawio la kampuni ya simu ya Airtel kwa ajili ya ujenzi huo.Jafo alisema serikali imeamua kuhamisha ujenzi wa hospitali hiyo kutoka ambako Rais aliweka jiwe la msingi kutokana na umbali uliopo mpaka eneo la barabara kuu ya Dodoma-Morogoro.Alisema lengo la kujenga hospitali hiyo ni kusaidia watu ambao watapata ajali katika barabara hiyo, hivyo kuijenga umbali ambao ulikuwapo awali imeonekana haitakuwa na tija iliyokusudiwa.Waziri huyo aliwaagiza viongozi wa wilaya ya Chamwino ambako hospitali hiyo inajengwa kuhakikisha vifaa kwa ajili ya ujenzi huo vinapatikana muda wote ili ujenzi ukamilike kwa wakati.Mkuu wa wilaya pamoja na timu yako ya ofisi ya mkurugenzi, hakikisheni kuwa vifaa vyote vinapatikana ili mkandarasi asipate shida ili aweze kukamilisha ujenzi huu katika kipindi kilichopangwa na mimi nitakuwa napita muda wote kukagua, alisema.Kwa upande wake, mkandarasi wa ujenzi wa hospitali hiyo kutoka Suma JKT, Omary Jafari, alisema unatarajiwa kukamilika Mei 25, mwakani na utagharimu Sh bilioni 3.99.  <topic>: KITAIFA 